“หุ้นเอเชีย” ผันผวน! นลท.จับตาผลประชุมเฟดวันนี้
“หุ้นเอเชีย” ผันผวน! นลท.จับตาจับตาผลการประชุมนโยบายการเงินของธนาคารกลางสหรัฐในวันนี้ตามเวลาสหรัฐ
3 พ.ย. 2564

ผู้สื่อข่าวรายงานว่า ตลาดหุ้นเอเชียเปิดเช้านี้เคลื่อนไหวทั้งในแดนบวกและแดนลบ ขณะที่นักลงทุนจับตาผลการประชุมนโยบายการเงินของธนาคารกลางสหรัฐ (เฟด) ในวันนี้ตามเวลาสหรัฐ
โดยดัชนี HSI ตลาดหุ้นฮ่องกงเปิดวันนี้ที่ 25,060.93 จุด ลดลง 38.74 จุด หรือ -0.15% และดัชนี SSE Composite ตลาดหุ้นจีนเปิดวันนี้ที่ 3,501.11 จุด ลดลง 4.52 จุด หรือ -0.13%
ส่วนตลาดหุ้นญี่ปุ่นปิดทำการวันนี้ (3 พ.ย.) เนื่องในวันวัฒนธรรมแห่งชาติ
ด้านนักลงทุนจับตาผลการประชุมนโยบายการเงินของเฟดในวันนี้ตามเวลาสหรัฐ ขณะที่นักวิเคราะห์คาดการณ์ว่า ในแถลงการณ์หลังการประชุมครั้งนี้ เฟดจะประกาศปรับลดวงเงิน QE เดือนละ 15,000 ล้านดอลลาร์ โดยเริ่มตั้งแต่เดือนพ.ย. ซึ่งจะทำให้เฟดยุติการทำ QE โดยสิ้นเชิงในกลางปี 2565
นอกจากนี้นักลงทุนยังจับตาการเปิดเผยตัวเลขจ้างงานนอกภาคเกษตรประจำเดือนต.ค.ของสหรัฐในวันศุกร์ ขณะที่นักวิเคราะห์คาดการณ์ว่า ตัวเลขจ้างงานจะพุ่งขึ้น 450,000 ตำแหน่งในเดือนต.ค. หลังจากที่เพิ่มขึ้นเพียง 194,000 ตำแหน่งในเดือนก.ย. และคาดว่าอัตราว่างงานเดือนต.ค.จะลดลงสู่ระดับ 4.70% จากระดับ 4.80% ในเดือนก.ย.
สำหรับข้อมูลเศรษฐกิจในภูมิภาคที่น่าติดตามในวันนี้ได้แก่ ทุนสำรองเงินตราต่างประเทศเดือนต.ค.ของเกาหลีใต้ รวมถึงดัชนีผู้จัดการฝ่ายจัดซื้อ (PMI) ภาคบริการเดือนต.ค.ของจีนจากไฉซิน
 
 